  Майя Бывальцева Удмуртиысь Кизнер ёросын подрядчикъёс 2016-тӥ арлы чаклам мерлыко инфраструктураысь объектъёсын ужъёсты йылпумъяло, соосты лэсьтон хими ожтӥрлыкез быдтонъя нимысьтыз федерал программа чотын чакламын. Со сярысь тодмо луиз 27-тӥ коньывуонэ Кизнер каргуртысь хими ожтӥрлыкез возёнъя но быдтонъя объектэ но лэсьтӥськон интыосы Россиысь азьмуртлэн Приволжск федерал округъя ужоскето муртэзлэн воштӥсез Андрей Чечеватов, элькун кивалтэтлэн тӧроез Виктор Савельв но Хими ожтӥрлыкез кышкыттэмлыко возёнъя но быдтонъя федерал управленилэн кивалтӥсез Валерий Капашин вуылыку. «Хими ожтӥрлыкез быдтонъя федерал программаен пусъем ужрадъёс дыраз, умой ӟечлыкен быдэсъясько шуыса туж бадӟым тау генерал-полковник Капашинлы, Удмуртиысь кивалтэтлы. Мон оскисько, со объектъёс, кудъёсыз таяз арын толсур толэзь пумозь сётэмын луозы, нош со пумысен нокыӵе юанъёс ӧвӧл, соос тӥледлы шумпотон но пайда ваёзы», — пусйиз гуртын чагыр эстӥськонэз лэзён ужрадын Андрей Чечеватов. Ужрадын мукет бадӟым куноос но вераськизы. «Ӟечкыласько тӥледыз таӵе ужрадэн — ми мерлыко инфраструктураысь эшшо одӥгзэ объектэз сётӥськомы. Та берпуметӥез ӧвӧл! Куд-огзэ таяз арын вуттомы на, соос пӧлын тыметэз, вуоно арлы программаын мерлыко инфраструктураысь эшшо кӧня ке объектъёс чакламын — толсуре ужанрадлыкез юнматӥзы ке, ми тӥледлы ивортом. Ӟечкыласько тӥледыз чагыр эстӥськон вуэмен, мон ачим гуртысь, соин ик туж умой валасько, мар со сыӵе», — вераз Валерий Капашин. Ӝог быдэстэм ужъёс понна Виктор Савельев тау кариз Валерий Капашинлы но солэн командаезлы. «Эшшо одӥг гуртамы чагыр эстӥськон вуэ. Кизнер ёросын таӵе объектъёс дасо пуктэмын, таин уг йылпумъяськы — ми вуоно арын но мерлыко объектъёслы азьмуртлэн программаезъя коньдон возьмаськомы. Малпасько озьы ик луоз. Ӟечкыласько та музъем вылэ вуэм праздникен. Оскисько, ми ӝог пыртомы (чагыр эстӥськонэз юртъёсы — ред.)», — пусйиз вазиськоназ Виктор Савельев. «Ми туж кема та нуналэз возьмамы! Котькуд пумиськонын та куронэн вазиськылӥзы. Туж бадӟым тау Промышленностья но вузкаронъя министерстволы, Валерий Капашинлы но ваньмызлы, кин та шумпотымон ужрадэз дасянэ пыриськиз. Табере ми каньыл уломы», — пусйиз Кизнер ёрослэн тӧроез Александр Плотников. Тодэ вайытом, хими ожтӥрлыкез быдтонъя федерал программалэн мерлыко люкетэзъя Кизнер ёросын чагыр эстӥськон, ву сётон, пож вуэз поттон гумыос кыско, Люга шур вылын тымет лэсьто. Лэсьтӥськисьёс ужъёсты йылпумъяны кулэ шуркынмонэ-толсуре. Хими ожтӥрлыкез быдтонъя объект Кизнерын берпуметӥеныз пуктэмын, али ужасез со гинэ кылемын на. Коньывуон пумлы отын 71 процентэз усыкмытӥсь ожгар суретъёс быдтэмын. Химоружилэсь мозмытскон ужез Кизенрын йылпумъялозы азьвыл пусъем дырлэсь одӥг арлы вазьгес — 2017-тӥ арын толсуре. Тегъёс: Мерлык ВикторСавельев Кизнер чагырэстӥськон Удмуртия ПФО инвестициос химиожтӥрлык  